Onderwysorganisasie kry VSA-kenner om oor robotika te praatOnderwysers bekyk die robotte gedurende ‘n seminaar wat die SOS saam met Angela Harris van die VSA oor robotika aangebied het. Foto: Skoleondersteuningsentrum se Facebookblad. Angela Harris, ŉ onderwyser van die VSA wat spesialiseer in robotika, het hierdie week in Suid-Afrika twee seminare saam met die Skoleondersteuningsentrum (SOS) aangebied waar sy onderwysers oor die vak toegespreek het. Harris, wat in 2018 ŉ toekenning ontvang het vir die werk wat sy in robotika op skoolvlak in haar skool se streek doen, het vyf verskillende robotte aan onderwysers bekendgestel. Meer as 300 onderwysers, wat van so ver as Bloemfontein en Namibië gekom het om die seminare by te woon, het ook elkeen die kans gehad om eerstehandse ervaring op te doen deur van die robotte self te programmeer om basiese opdragte uit te voer. Volgens Harris fokus haar robotika-lesse by Rocky Branch Elementary in Georgia, VSA, daarop om 5- tot 11-jariges te leer om klein robotte, wat soos speelgoed lyk, te programmeer. “Robotika help om kinders se vaardighede soos kritiese denke en probleemoplossing te ontwikkel. Programmering van robotte is natuurlik groot pret maar dit help ook om leerders se konsentrasievlakke te verbeter.” Sy reken die vak leer kinders dat dit aanvaarbaar is om foute te maak, mits hulle daaruit leer en verbeter, aangesien niemand van die eerste dag reeds heeltemal perfek kan programmeer nie. Harris sê haar doel met die seminare is om onderwysers opgewonde maak oor die vak en hulle te wys hoe hulle robotika kan integreer met die res van hulle leerplan. Volgens Danie Brink, uitvoerende hoof van die SOS, het die organisasie Harris vroeër hierdie jaar gedurende ŉ toer vir skoolhoofde in die VSA ontmoet en was toe al reeds beïndruk met haar passie vir dié vak. “Ons het haar gevra om met onderwysers te kom gesels oor robotika, min wetend dat die onderwysdepartement beplan om die vak amptelik deel van die Suid-Afrikaanse kurrikulum te maak,” sê Brink. Volgens hom wil die organisasie veral Afrikaanse onderwysers en skole help om op die voorpunt van die tegnologie te bly. “Die SOS se doelwit met die seminare is om skole te rig en vir hulle inligting te verskaf. Skole wat wil begin om robotika aan te bied, of in hulle lesplanne in te werk, kan dan leer uit die vyf verskillende tegnologieë wat hier gewys is en so ook sommer duur foute vermy. Skole wat reeds die vak aanbied kry sommer nou ook die geleentheid om miskien aanpassings te maak of hulle program te vernuwe met die jongste tegnologie.” Brink sê verder die SOS beplan om binnekort ŉ vakvereniging vir onderwysers in robotika te begin. Die vakvereniging sal later vanjaar amptelik bekendgestel word.